Ministrul Justiției, Florin Iordache, susține că nu retrage proiectele de ordonanță privind grațierea și modificarea Codurilor Penale, după ce președintele Iohannis a cerut acest lucru explicit Guvernului.

„Eu mi-am asumat proiectele și merg cu ele. Ce va decide Guvernul, nu știu ce va decide. Dar eu mi-am asumat proiectele. Cele două proiecte pe care le-am propus ministerului, ministerul le-a lucrat si le-a completat. Eu, ministrul Justiției, nu le retrag. Ce face Guvernul, nu știu ce face Guvernul. N-am premier în țară și nu știu care e decizia Guvernului”, a declarat Iordache pentru gândul.

Președintele Klaus Iohannis a cerut vineri Guvernului să retragă proiectele de Ordonanțele de Urgență privind grațierea și modificarea Codurilor Penale. Iohannis spune că acestea sunt, potrivit vocilor autorizate din domeniul Justiției, „neavenite, inacceptabile și par a fi făcute cu dedicație”.

Klaus Iohannis a publicat reacția pe pagina sa de Facebook, atrăgând atenția asupra criticilor pe care proiectele de Ordonanță de Urgență le-au primit din partea „celor mai autorizate voci” din Justiție – Parchetul General, DNA, Înalta Curte de Casație și Justiție, DIICOT, asociațiile magistraților și organizații ale societății civile.

Aceste instituții și-au arătat, potrivit șefului statului, dezaprobarea față de respectivele măsuri, iar președintele consideră că aceste reacții sunt argumente suficiente pentru a determina Guvernul să retragă Ordonanțele de Urgență cu pricina.

„Proiectele de Ordonanțe de Urgență privind grațierea și modificarea Codurilor penale sunt neavenite, inacceptabile și par a fi făcute cu dedicație, o spun cele mai autorizate voci din Justiție. Parchetul General, DNA, Înalta Curte de Casație și Justiție, DIICOT, asociațiile magistraților și organizații ale societății civile s-au pronunțat ferm împotriva modificării cadrului legislativ referitor la corupție, abuz în serviciu și integritate, în regim de urgență, fără analize obiective și în condiții de totală netransparență. Sunt suficiente argumente care să determine Guvernul să retragă aceste Ordonanțe de Urgență”, a scris Klaus Iohannis pe pagina sa de Facebook.